PlayStation 5 får rasende hurtig Samsung-SSD

Lige siden PlayStation 5 blev præsenteret tidligere i år, har vi vidst, at den nuværende konsols sløve mekaniske harddisk vil være udskiftet med en hurtig SSD-disk i den nye udgave. Men ingen ved, hvilken SSD det bliver eller hvor hurtig den er. Det mysterium kan være blevet løst, takket være en Samsung-præsentation af selskabets SSD-diske.

Under præsentationen af PlayStation 5 demonstrerede Sony hastigheden på SSD’en ved at bruge Marvels Spider-Man som eksempel. På en PS4 tog det 15 sekunder at indlæse en bane, mens det tog bare 0,8 sekund på udviklerudgaven af PlayStation 5 – altså befriende 18 gange hurtigere.

Under Samsung-præsentationen for nyligt blev det fortalt, at selskabet arbejder på en ny NVMe-SSD (Non-Volatile Memory Express) der skal bruges i både pc’ere og i spillekonsoller. Det medfølgende Powerpoint-slide giver detaljerede oplysninger om både boottider og opstart af spiltitler (i dette tilfælde Capcoms Monster Hunter: World).

Den giver også et par hint om, at Samsungs nye SSD skal bruges i PlayStation 5; for det første siger overskriften ”SSD era in game console 2020” og for det andet er der et billede af en PlayStation DualSchock 4-controller. Det er selvfølgelig spekulationer, men det er nærliggende at lægge to og to sammen.

Foto: Samsung

Grafikken viser også, at der er væsentlige hastighedsforbedringer på vej. Selv om der ikke er specifikke tal på billedet, så antydes det, at den nye NVMe-SSD booter maskiner mere end dobbelt så hurtigt som nuværende SSD-diske. Mere vigtigt er det, at det også bliver markant hurtigere at starte spillene op Ifølge grafikken vil det tage 38 sekunder at starte Monster Hunter: World fra en almindelig mekanisk harddisk, 13 sekunder fra en gennemsnitlig SSD-disk og mindre end det halve af det fra NVMe-disken.

Der er, med andre ord, lagt voldsomt i kakkelovnen i kampen mod ventetider.

PlayStation 5 får rasende hurtig Samsung-SSD